กรมทรัพยากรน้ำ เดินหน้าร่วมกับหน่วยงานต่างๆ ช่วยเหลือประชาชนในพื้นที่ประสบภัยแล้ง พร้อมขอความร่วมมือประชาชนใช้น้ำอย่างประหยัด
กรมทรัพยากรน้ำ เดินหน้าร่วมกับหน่วยงานต่างๆ ช่วยเหลือประชาชนในพื้นที่ประสบภัยแล้ง พร้อมขอความร่วมมือประชาชนใช้น้ำอย่างประหยัด เชื่อจะผ่านภัยแล้งไปได้ นายสุวัฒน์ เปี่ยมปัจจัย อธิบดีกรมทรัพยากรน้ำ กล่าวถึงการเตรียมการเพื่อรับมือสถานการณ์ภัยแล้งว่า กรมทรัพยากรน้ำ ได้เตรียมการล่วงหน้าตั้งแต่เดือน ตุลาคม 2561 หลังมีการคาดการณ์กันว่าฤดูร้อนปี 2562 นี้จะยาวนาน โดยกว่าฝนแรกจะเริ่มมาน่าจะวันที่ 20 พฤษภาคม 2562 จึงได้สูบน้ำจากแหล่งน้ำธรรมชาติ ไปเติมให้กับน้ำต้นทุนของระบบประปาหมู่บ้านล่วงหน้าและต่อเนื่องกว่า 6 เดือน จนปัจจุบัน เติมน้ำไปแล้ว 20 ล้านลูกบาศก์เมตร พร้อมนำรถบรรทุกน้ำสะอาดออกแจกจ่ายประชาชนในครัวเรือนที่ขาดแคลน โดยแจกไปแล้ว 3 แสนครัวเรือน รวม 2.4 ล้านลิตร มีประชาชนที่ได้รับการช่วยเหลือแล้ว 1 ล้านคน อย่างไรก็ตาม แม้จะเตรียมการล่วงหน้าแต่ก็พบบางพื้นที่ที่เริ่มประสบภัยแล้งแล้ว ตามประกาศของกรมป้องกันและบรรเทาสาธารณะภัย (ปภ.) มี 252 หมู่บ้าน ใน 25 ตำบล 10 อำเภอ ของ 4 จังหวัด ได้แก่ ร้อยเอ็ด ศรีสะเกษ ตราด และชลบุรี ซึ่งขณะนี้หน่วยงานที่เกี่ยวข้องได้ประสานความร่วมมือลงไปให้ความช่วยเหลืออย่างเต็มที่แล้ว เชื่อว่าจะสามารถผ่านพ้นสถานการณ์ภัยแล้งไปได้ แต่ต้องได้รับความร่วมมือจากประชาชน ช่วยกันใช้น้ำอย่างประหยัดและปฏิบัติตามคำแนะนำจากทางราชการด้วยสำหรับพื้นที่ที่ต้องเฝ้าระวังพิเศษว่าจะเกิดภัยแล้ง ขณะนี้มี 11 จังหวัด ได้แก่ จังหวัดสุโขทัย กำแพงเพชร นครสวรรค์ อุทัยธานี สุพรรณบุรี มหาสารคาม ขอนแก่น ชัยภูมิ ศรีสะเกษ หนองบัวลำพู และจังหวัดอุตรดิตถ์ นอกจากนี้ยังมีอีก 7 จังหวัด ที่อาจจะขาดแคลนน้ำเพื่อการอุปโภค บริโภค ได้แก่ จังหวัดเชียงใหม่ นครสวรรค์ กาญจนบุรี ราชบุรี นครราชสีมา ชัยภูมิ และจังหวัดเลย